4
Yinsa ompiya mwaasa na muukha wa Samariiya
1 Wakathi Yinsa asiiliyeevo yoori mafwarizeewu asiila yoori Yinsa ontta owaaretta anakhiyoni na owoosa zayita Yaahaya, 2 (eettiye ohiiyiru Yinsa aari woosaaye ila anakhiyoni awe), 3 Yinsa khulaawo Yudeya khurutela Kalileya.
4 Ila yaari ohithajiya ye ovira nti wa Samariiya. 5 Ye khufiya sitati moote ya Samariiya yaari wiitthiwaaye Sikaari yaattamananiyeeyo nshapa la Yaakhumpa amwinkhiyeeyo mwanawe Yuusufu. 6 Ottuukhule waariwo nlipu wa Yaakhumpa. Yinsa ari wooshokhera nkatthi wa safwari, khulawa khwiikhala nshini wa nlipu. Zarettikhaniye payina ya atuhuri.
7 Wakathi otthuupule khuta muukha wa Samariiya ottekha maati. Yinsa khumuuza yoori: “Kimeele maati vattitthiiru kinywe.” 8 (Zarettikhaniye wakathi anakhiyoni awe eettiyeevo ositati wuuzanya etthu-yoojiwa.)
9 Muukha otule wa Samariiya khumuuzela Yinsa yoori: “Weeyo oyaahuuti onikivekela maati miiyo, muukha wa Samariiya?” (Maana mayaahuuti na asamariiya khansiilana saana.)
10 Yinsa khunjipu yoori: “Weeyo eriwaka waari ojuwa tthuvo ya Nluku na paani anuuvekelaaye maati, weeyo weetta onvekela na-ye eetta owinkha maati ohaayi.”
11 Muukha otule khuri: “Mbwana khuna etthu yoottekhana maati maana nlipu opu wiicha. Onttela opattha vayi maati aya apo ohaayi? 12 Talili weeyo onwulweene zayita papeetthu Yaakhumpa? Ye aninkha nlipu otthuupo aari onywakaavo na aana awe na mompe zawe.”
13 Yinsa khumuuza yoori: “Otule annywaaye maati apa onlawa eeyane nnyottha theenya, 14 ila otule anttelaaye onywa maati kinttelaaye omwinkha khanlawa wiiyana nnyottha theenya. Olikha toowo, maati kinttelaaye owinkha anttela oretteya naattuuttu wa wiittikha maati a ohaayi wa mileele.”
15 Muukha otule khumuuza yoori: “Mbwana, kimeele maati aya apo yoori kihirutele wiiyana theenya nnyottha, wala kihirutele vanlipu apha ottekha maati theenya.”
16 Yinsa khumuuza yoori: “Olawe owawo, wankhuwele mannawo ote.”
17 Muukha otule khujipu araka: “Akina manna.”
Yinsa khuri: “Weeyo wajipu saana olupa yoori khuna manna. 18 Maana waarina amanna athaanu, ila aphano otu oriina nasaapi khahiyo mannawo. Eto olupiyeeyo nasaapi khweele.”
19 Muukha otule khuri: “Mbwana, kiniwoona yoori o napiyu. 20 Amarehemu apapazetthu aari waaputwaka vamwaako apha, ila mweeyo mayaahuuti mwinri Yeruzaleemu ti yiiyiye puuro ya waaputwiwawo.”
21 Yinsa khumuuza yoori: “Okhupali epi kiniwuuzaaye muukha, maana ontta waattamela wakathi mweeyo mwihinttelaaye omwaaputu Paapa vamwaako apha wala Yeruzaleemu. 22 Mweeyo asamariiya mwinaaputu etthu mwihinjuwaaye, ila fweeyo ninaaputu etile ninjuwaaye maana nusura enta khwa mayaahuuti. 23 Khwa attaapho ontta ofiya wakathi na khweele wafiya, anamwaaputu eekhweele anttela omwaaputu Paapa khwa rooho na khweele. Anamwaaputu Paapa aniweekesaaye pi atthaapo. 24 Nluku rooho ti eto eniwaahithajiyaaye apale animwaaputwaaye ana ya omwaaputu khwa rooho na khweele.”
25 Muukha otule khuri: “Miiyo kajuwa yoori o Al-Masiihu (aniitthiwaaye Namathawaziwa) onsaleela ota. Amana ata onteela onuuza zooshi.”
26 Aphano Yinsa khumuuza yoori: “Ti miiyo! Othuuto onttakhulanaaye.”
Anakhiyoni a Yinsa antta oruti ositati
27 Wakathi otthuupule anakhiyoni awe khuruti khwiiya ooshanka mwaasa wa onsikana apiyaka mwaasa na muukha. Ila khuhiivo hatha mmote aamuzeliyeeyo yoori: “Oneekesa-ni?” Ama “Ottakhulanaka ye mwaasa aya niini?”
28 Aphano muukha otule khulikha yuuku yawe khurutela ositati khuwooza atthu yoori: 29 “Mwite mwimoone mwinyi akuuziyeeyo zooshi kinrettaazo. Talili khahiyo Al-Masiihu?” 30 Aphano khulankha atthu nsitati khulawa okhule aariiwo Yinsa.
31 Wakathi wa vitthu epile anakhiyoni awe aari onkhanyarela yoori: “Rabi, mwije etthu-yoojiwa.”
32 Ila ye khuwooza yoori: “Kinaaye etthu-yoojiwa mwihinjuwaaye.”
33 Aphano anakhiyoni awe khusala oozelana araka: “Talili ena ntthu antiseliyeeyo etthu-yoojiwa?”
34 Yinsa khuri: “Etthu yoojiwa yaka oretta matakhelo a otule akiperekhiyeeyo na okhola khaazi zawe. 35 Mweeyo khamwinlupaka yoori: ‘Nkatthi wa nyeezi mine ninuurula?’ Miiyo kiniwuuzani yoori: Mwifunule maasho enu na moone mmashapa! Vitthu zakhomaala entakha wuuruliwa. 36 Otule anuurulaaye ompwekhera phakari yawe na onuurula mishumo za ohaayi wa mileele, khwa nanna namuurula anttelaaye ofurahi vamote na anamazala. 37 Maana khweele etile elupiweeyo yoori: ‘Mmote onzala nkina khuurula.’ 38 Miiyo koorumani yoori moorule epile mwihizaleeni. Akina akhola khaazi, mweeyo khuta opuhela khaazi yaya.”
Asamariiya awaatta a sitati etile aninkhupali Yinsa
39 Asamariiya awaatta a sitati etile khunkhupali Yinsa mwaasa wa oshaahiti aalupiyeeyo muukha otule araka: “Ye akuuza zooshi epile kaarettiyeeyo.” 40 Attaaphale paata ya Asamariiya ofiya aphale aariivo Yinsa, khunvekela yoori eeye vamote na-yo. Yinsa khwiiya vamote na-yo siikhu piiri. 41 Mwaasa wa mattakhuzi awe atthu awaatta khunkhupali.
42 Na khumuuza muukha otule yoori: “Aphano nakhupali, khahiyo mwaasa wa mattakhuzi apale olupiyeeyo, maana fweeyo nansiila na najuwa yoori khweele Namuusuru wa olumwenku.”
Yinsa oninvonisa mwaana wa waziri wa mfwalume
43 Ziviriyeevo siikhu piiri, khulaawo okhule waya khusala eetta Kalileya. 44 Maana Yinsa Mweenyeweene alupa yoori napiyu khanshitahiwa saana mmuti mwawe. 45 Afiiyeevo Kalileya, akalileya khumpwekherela saana yo ooniye zooshi aarettiyeezo Yeruzaleemu, vanjampo la Paashikowa, maana yo aari ottuukho.
46 Khurutela theenya othotola Kanaani ya Kalileya, ottuukho athatushiyeewo maati khwiiya viinyu. Aariwo waziri mmote aariina mwanawe aari olwaaziwaaye Kafwaranaawu. 47 Wakathi asiiliyeevo elupiwaka yoori Yinsa ori Yudeya onlankha Kalileya, khusala amweekesa nonsikana khunvekela yoori anvonise mwanawe, aari osaleelaaye ofwa.
48 Yinsa khuri: “Mweeyo mwinkhupali paasi amana moona alama za minjuza miwulu-miwulu.”
49 Waziri otule khuri: “Mbwana, waakuve okilotte mwanaka ahinafwe.”
50 Yinsa khujipu yoori: “Olawe, mwanawo ontta wiiya haayi.” Mwinyi otule khukhupalela mattakhuzi apale a Yinsa khulawa owawe. 51 Nalelo mwinyi otule ari ntarikhi, akarumeya awe khusala anthepeeza oteela omuuza yoori mwanawo ori haayi. 52 Paata awoozeliyeevo yoori wakathi-ni mwaana otule apatthiyeevo ashikhaali, yo khujipu yoori: “Hooma yanlikha taana payina ya saa-sapa ya makaaripi.”
53 Aphano papaawe mwaana khufwahamu yoori wakathi ooziweeyo ti Yinsa waari otthuupule yoori: “Mwanawo ontta wiiya haayi.” Attaaphale khunkhupali Yinsa ye na vaje vawe wooshivo. 54 Eto yaari alama yaphiiri ya minjuza Yinsa aarettiyeeyo, paata ya olankha Yudeya eettaka Kalileya.