11
Yinsa na Yaahaya namoosa
1 Paata ya wiisha owaanozela anakhiyoni awe khumi na awiri, Yinsa khusala alawa osomisa na otafusiri sitati za Kalileya.
2 Yaahaya, paata ya osiila ari nkalapooso vitthu aari orettaazo Al-Masiihu, khuwaaruma anakhiyoni awe olawa omuuzela yoori: 3 “Ti weeyo otule aari weettelaaye ota, ama nimweekesele nkina?”
4 Yinsa khuwaajipu araka: “Mwiruti mwamuuze Yaahaya epi mwinsiilaaye na mwinoonaaye: 5 Ananhooni anoona, anamarakala aneettetta, anamaharaja antta otwahareshiwa, ananhisiili ansiila, ananfwa ansisimuwa, na hapari zooshapweya antafusireliwa asikhini. 6 Ooparikhiyiwa pi apale ahinikoonanaaye hatha etthu ya owaakwakwanttula.”
7 Aphano noolaavo anakhiyoni apale a Yaahaya, Yinsa khusala oozela khuntti etile monkoni wa Yaahaya yoori: “Mweetteliye woona-ni n'yaara? Tteketthe yiinisiwaka ti pheevo? 8 Ama, mweetteliye omoona ntthu awaliye kuwo zooshapweya? Moone, apale anwaalaaye kuwo zooshapweya aniikhala mmanyupa wa afwalume! 9 Nka khuuzeni, mweetteliye woona niini? Napiyu? Wekhweele, miiyo kiniwuuzani yoori anziti napiyu. 10 Otu ti otule yaatikhiweeyo monkoni wa ye yoori:
‘Moone, kinlawa kamperekhe karumeya aka omaasho wawo;
yoori atthenkeze tarikhi yawo.’
11 Kiniwuuzani khweele yoori: Khwa aana ooshi avokoliweeyo ti aakha, khapuweenivo hatha mmote wonziti Yaahaya Namoosa. Ila woopushuwa muufwalume wa pinkuuni nwulweene zayita ye. 12 Waaza siikhu za Yaahaya Namoosa mpakha leelo, Ofwalume wa pinkuuni ontta woojopholiwa, apo aya anjopholaaye anthuula. 13 Maana Manapiyu ooshi na Kano za Munsa za ahupiri mpakha yenzi ya Yaahaya. 14 Na amana mwitakha okhupalela, ye ti Aliyaasi otule aari weettelaaye ota. 15 Otule ariina mashiilo ti asiile!
16 “Khapila eti kilattanisane niini? Enlattanana asimaana eekhaliye va parasa eettaka osheza na onyakula na ashirikha aya:
17 ‘Fweeyo noovumiselani kuruneetha,
ila mweeyo khuhiini;
khwiipa liipo la huzuni,
ila mweeyo khuhilili.’
18 Khuta Yaahaya woofuka na ahinnywaaye viinyu, mweeyo mwinri: ‘Ye onaaye masheethwani!’ 19 Ata Mwaana wa Pinaatamu anjaaye na annywaaye, mwinri: ‘Otu nsokho na nnywachi, nshirikha wa anamariphisa lumpuru na anatwampi.’ Ila ojuwa onthoonyezeya khwa khaazi onikholeliwaaye.”
Phoole khwa sitati zihinthupwiyaaye
20 Aphano Yinsa khwaaza omaruwela sitati epile aviriyeemo khurettamo minjuza zawe zawaatta, maana atthu aari wiikhalaamo khathupwiyiye. 21 “Phoole weeyo, Korazini! Phoole, weeyo Betezayiita! Maana eriwaka Tiiru na Sitooni zeettiye orettiwawo minjuza epi mwiretteliweeyo mweeyo, apale aniikhalaaye ottuukho nka athupwiye raku, khuwala saakhu na khujivaaza fuutha! 22 Ila miiyo kiniwuuzani yoori siikhu ya ophukiwa enteela wiiyavo tthakaraka khwa Tiiru na Sitooni zayita mweeyo. 23 Khi weeyo Kafwaranaawu, onttela oweziwa mpakha pinkuuni? Wala, weeyo onttela weeseleliwa motthooni! Eriwaka minjuza zirettiweeyo vakatthi vawo zeettiye orettiwa Sotooma, zaari weettela opharelela mpakha leelo. 24 Ila miiyo kiniwuuza yoori siikhu ya ophukiwa enteela wiiyavo tthakaraka khwa Sotooma zayita weeyo.”
Ovumula wa apale ooshokhera
25 Wakathi otthuupule Yinsa khulupa yoori: “Miiyo kinuusifu Paapa, Mbwana wa pinkuuni na vathi, maana weeyo wawaavithela vitthu epi ajuwi na asomi, na khuwaathoonyeza apa attiitthi. 26 Khweele, Paapa, ti nanna waatakhiyeezo. 27 Vitthu zooshi kenkhiwa ti Paapa. Khina aninjuwaaye Mwaana woohiiyi Paapa, na khina aninjuwaawe Paapa woohiiyi Mwaana na otule mwaana anintakhelaaye yoori anthoonyeze. 28 Mwikiteele miiyo mooshi mweeyo mwiiyiye ooshokhera na oolemeliwa, miiyo kintta wuuvumulisani. 29 Mwithuule tthentte yaka na mwikeezele, maana miiyo kiwoonyamala na woojipushuwisa nroho, mweeyo mwintta opattha ovumula wa nafusi zenu. 30 Maana tthentte yaka ti yookhweya na mapwattha aka pi ooveya.”